Kritiek oor paartjie se ‘gulsige’ troukaartjieDie kaartjie wat na gaste uitgestuur is (Foto: Facebook) ŉ Facebook-gebruiker het ŉ troukaartjie aanlyn gedeel waarna die paartjie van gulsigheid beskuldig is. In die kaartjie vra die paartjie, deur middel van ŉ gedig, vir kontant in plaas van geskenke. Ná die koste van ŉ venue, die rok, spyseniering, fotografie en al die ander uitgawes, waardeer talle paartjies waarskynlik eerder ŉ paar rand as net nóg ŉ geskenk. Talle gaste gee dus gewoonlik vir pasgetroudes eerder kontant as ŉ geskenk, maar die manier hoe dié Australiese paartjie dit aangepak het, het hulle kritiek op die hals gehaal. Hulle het voor die troue ŉ “wensput”-kaartjie uitgestuur wat die leser aanmoedig, “pull out your greens and let it be seen”. In Australië is “greens” ŉ ander woord vir ŉ $100-noot (sowat R1 175) weens die kleur van die noot. Die gedig op die kaartjie lui: Our bank account is in debt, and we would like it to go back into credit. Please visit the ATM, we know you’re a gem. Pull out your greens and let it be seen that your kindness is real when it’s given its final seal. So place your cash in our wishing well and make our dreams come true, that will be swell. ŉ Foto van die kaartjie is deur die ontwerper op Facebook gedeel en dit het intussen soos ŉ veldbrand versprei, berig die Daily Mail. “Eeek … Ek dink die keuse van woorde oor die wensput is bietjie … stylloos?” het een Facebook-gebruiker gesê. Talle sosialemediagebruikers was geskok oor die paartjie se blatante versoek. “Wow. Ek het nog altyd gewonder wat die ‘hoflike’ manier is om vir geld te vra. Ek weet dis nie só nie.” Nog ŉ persoon het laat weet: “Gulsig. Ek sal nie verbaas wees as hulle regtig ŉ kitsbank by die troue beskikbaar het nie.” Ander het gesê hulle is eerder geskok oor die gehalte van die gedig. “Ek vind eerder die poging tot rym en om ŉ gedig te skryf aanstootlik.”